**Descrierea indicatorilor – secțiunile 1.5 și 1.6 ale Ghidului Solicitantului. Condiții specifice de accesare a fondurilor în cadrul apelului de proiecte ...........**

**Indicatori prioritate de investiţii**

Indicatorii corespunzători priorității de investiție 3.1 (doi indicatori de realizare comuni și unul specific) au fost stabiliți prin POR 2014-2020 pentru a măsura realizarea obiectivului specific ”*Creșterea eficienței energetice în clădirile rezidențiale, clădirile publice și sistemele de iluminat public, îndeosebi a celor care înregistrează consumuri energetice mari*”. Aceștia constituie obiectul monitorizării performanțelor axei prioritare 3 ”*Sprijinirea tranziției către o economie cu emisii scăzute de carbon*” și a programului, în ansamblu.

Prin Anexa I la Regulamentul FEDR 1301/2013 au fost identificați indicatorii de realizare comuni, respectiv:

* CO31 ”Numărul gospodăriilor cu o clasificare mai bună a consumului de energie” (nr.), ca fiind gospodăriile cu o clasificare mai bună a consumului de energie prin implementarea proiectului. Acest indicator se va cuantifica în baza certificatului de performanță energetică obținut de beneficiar după finalizarea proiectului de investiție.

Pentru calculul acestui indicator se va raporta suprafaţa totală utilă a clădirii cu o clasificare mai bună a consumului de energie (m2) la suprafața medie utilă de 47 m2 pentru o gospodărie (valoare medie estimată pentru un apartament de bloc construit în baza unor proiecte elaborate în perioada 1950 – 1990).

* CO34 ”Scăderea anuală estimată a gazelor cu efect de seră” (echivalent tone de CO2), pentru investiții vizând scăderea consumului de energie prin măsuri de economisire a energiei, estimarea se bazează pe cantitatea de energie primară economisită într-un an (fie la un an de la finalizarea proiectului, fie în anul calendaristic următor finalizării proiectului). Se prezumă că economia de energie înlocuiește producția de energie neregenerabilă.

Scăderea emisiilor de gaze cu efect de seră se va calcula de către auditorii energetici, prin indicele de emisii echivalent CO2 (kgCO2/m2/an) din certificatul de performanță energetică.

Pentru evidențierea atingerii obiectivului specific urmărit prin prioritatea de investiție 3.1 și având în vedere că indicatorii balanțelor energetice sunt elaborați și prezentați în sistemul energiei finale, sistem utilizat de statele membre UE, pentru realizarea unor comparații directe, fără calcule de echivalență, cu datele privind energia din statistica internațională, AMPOR a stabilit și un indicator de rezultat specific programului:

* 1S6 ”Consumul de energie finală în sectorul rezidenţial” (Mtep). Indicatorul cuprinde cantităţile de energie primară şi transformată, în urma cărora nu mai are loc nicio prelucrare sau transformare energetică, livrate efectiv și utilizate în instalaţiile consumatorilor, exclusiv pentru consumul menajer. Unitatea de măsură utilizată este tona echivalent petrol. Aceasta reprezintă un combustibil convențional cu puterea calorifică de 41868 kJ/kg (10000 kcal/kg).

Pentru calcularea acestui indicator, în baza certificatului de performanță energetică, se va utiliza consumul specific de energie pentru încălzire (kwh/m2).

**Indicatori de proiect**

Pentru indicatorii de proiect stabiliți, respectiv consumul anual specific de energie pentru încălzire (kwh/m2/an), consumul anual specific de energie (kwh/m2/an), indicele de emisii echivalent CO2 (kgCO2/m2/an), suprafaţa totală utilă a clădirii (m2), numărul gospodăriilor cu o clasificare mai bună a consumului de energie (nr.), informațiile vor fi furnizate de beneficiari în baza documentației tehnice aferentă proiectului de investiție finanțat.

Pentru indicatorul *Consumul total anual de energie primară (kwh/an)* se va utiliza Metodologia de calcul al performanței energetice a cladirilor, aprobată prin Ordinul ministrului transporturilor, construcțiilor și turismului nr. 157/2007, cu modificările și completările ulterioare.

Nu se accepta identificarea și cuantificarea în cadrul cererii de finanțare a altor indicatori în afara celor menționați în cadrul secțiunii 1.6 din prezentul Ghid.